title: 2000/777/EZ: Odluka Vijeća od 1. prosinca 2000. o primjeni schengenske pravne stečevine u Danskoj, Finskoj i Švedskoj te Islandu i Norveškoj

text:
               19/Sv. 003

               HR

               Službeni list Europske unije

               24

         32000D0777

               L 309/24

               SLUŽBENI LIST EUROPSKE UNIJE

               01.12.2000.

      ODLUKA VIJEĆA

   od 1. prosinca 2000.
   o primjeni schengenske pravne stečevine u Danskoj, Finskoj i Švedskoj te Islandu i Norveškoj
   (2000/777/EZ)
   VIJEĆE EUROPSKE UNIJE,
   uzimajući u obzir Protokol priložen Ugovoru o Europskoj uniji i Ugovoru o osnivanju Europske zajednice, kojim se uključuje schengenska pravna stečevina u okvir Europske unije, a posebno njegov članak 2. stavak 2.,
   uzimajući u obzir Sporazum koji su zaključili Vijeće Europske unije, Republika Island i Kraljevina Norveška u pogledu pridruživanja potonjih provedbi, primjeni i razvoju schengenske pravne stečevine (1) (u daljnjem tekstu „Sporazum od 18. svibnja 1999.”) koji je potpisan 18. svibnja 1999., a stupio je na snagu 26. lipnja 2000., te posebno njegov članak 15. stavak 4.,
   budući da:

               (1)

               Točka 1. Završnog akta Konvencije o provedbi Schengenskog sporazuma potpisanog 19. lipnja 1990. i odgovarajućih Završnih akata Sporazuma o pristupanju Konvenciji Kraljevine Danske, Republike Finske i Kraljevine Švedske, a koji su potpisani 19. prosinca 1996., sadrži Zajedničku deklaraciju o stupanju na snagu instrumenata u pitanju.

               (2)

               Trebalo bi odrediti datum od kada će se schengenska pravna stečevina primjenjivati u Danskoj, Finskoj i Švedskoj, te Islandu i Norveškoj (u daljnjem tekstu „nordijske zemlje”).

               (3)

               Kako bi bio u skladu s Nordijskom unijom putnih isprava, navedeni datum morat će se primijeniti na sve nordijske zemlje.

               (4)

               Priprema ove Odluke sastojala se od sljedećih faza. Prvo je nordijskim zemljama dostavljen cjeloviti upitnik, a njihovi odgovori su evidentirani. Nakon toga su obavljeni posjeti svim nordijskim zemljama, u skladu s postupcima koji se primjenjuju u Vijeću, radi potvrđivanja i procjene u područjima policijske suradnje i zaštite podataka. Vijeće je 29. svibnja 2000. zaključilo da je udovoljeno uvjetima u ovim područjima. U pogledu primjene schengenske pravne stečevine koja se odnosi na vize i konzularnu suradnju, ovim se posjetima pokazalo da je, osim za neke točke za koje su se nordijske zemlje obvezale pobrinuti, udovoljeno zahtjevima koji se odnose na zakonodavstvo, razinu ljudskih potencijala, obuku, infrastrukturu i materijalne resurse.

               (5)

               Međutim, u pogledu Schengenskog informacijskog sustava (SIS), čiji se nastavak u okviru projekta SIS 1 + treba dovršiti s probnom uporabom koja bi pokazala njegovu mogućnost funkcioniranja u 18 zemalja, trebalo bi, prije nego što se u budućnosti ukine kontrola na unutarnjim granicama poduzeti posjete radi procjene njegovog funkcioniranja.

               (6)

               Posjete radi procjene obavljene su u kontekstu kontrole i nadzora vanjskih granica. One su pokazale da se mogu sastaviti pozitivne bilješke o postignutom napretku. Neke su praznine ipak ostale. Stoga je potrebno provesti daljnje posjete radi procjene.

               (7)

               Nordijske zemlje dostavile su Vijeću popis svojih nadležnih tijela navedenih u članku 101. stavku 4. i članku 108. stavku 1. Konvencije o provedbi Schengenskog sporazuma, potpisane 19. lipnja 1990. Nordijske zemlje udovoljile su obvezama članka 114. navedene Konvencije o provedbi.

               (8)

               Kako bi se provjerilo ispravno djelovanje SIS-a u nordijskim zemljama, nacionalni dio Schengenskog informacijskog sustava (N.SIS) nordijskih zemalja trebao bi biti u punoj funkciji (tj. konačni korisnici trebali bi biti u mogućnosti pristupiti stvarnim podacima u svih 15 država) od 1. siječnja 2001., prije ukidanja kontrola na unutarnjim granicama.

               (9)

               Vijeće treba osigurati da se pravodobno postigne dogovor o kriterijima i mehanizmima za utvrđivanje države koja će biti odgovorna za ispitivanje zahtjeva za azilom podnijetim u bilo kojoj državi članici ili na Islandu ili Norveškoj, kako je navedeno u članku 7. Sporazuma od 18. svibnja 1999.

               (10)

               Osim ako Vijeće ne utvrdi, po završetku posjete radi procjene koja će se obaviti nakon 1. siječnja 2001., da SIS ne funkcionira ispravno u jednoj ili više nordijskih zemalja ili da luke i zračne luke u tim zemljama ne ispunjavanju sve nužne uvjete, cjelokupna schengenska pravna stečevina će se u pogledu tih zemalja primjenjivati od 25. ožujka 2001.

               (11)

               Postupak naveden u članku 15. stavku 4. Sporazuma od 18. svibnja 1999. poštuje se,

         ODLUČILO JE:
   Članak 1.
   Od 25. ožujka 2001. i podložno članku 3. stavku 2.:

               (a)

               sve odredbe schengenske pravne stečevine navedene u prilozima A, B, C i D Odluci Vijeća 1999/436/EZ od 20. svibnja 1999. kojom se utvrđuje, u skladu s odgovarajućim odredbama Ugovora o osnivanju Europske zajednice i Ugovora o Europskoj uniji, pravna osnova za svaku odredbu ili odluku koja predstavlja schengensku pravnu stečevinu (2) i svaki akt koji je usvojilo Vijeće koji predstavlja instrument koji je stupio na snagu i čini daljnji razvoj jedne ili više ovih odredbi, primjenjuje se na Dansku, Finsku i Švedsku, u njihovim međusobnim odnosima i u odnosima s Belgijom, Njemačkom, Grčkom, Španjolskom, Francuskom, Italijom, Luksemburgom, Nizozemskom, Austrijom i Portugalom;

               (b)

               sve odredbe navedene u prilozima A i B Sporazumu od 18. svibnja 1999. koji je zaključilo Vijeće Europske unije, Republika Island i Kraljevina Norveška u pogledu pridruživanja potonjih provedbi, primjeni i razvoju schengenske pravne stečevine, te svaki akt koji je usvojilo Vijeće koji predstavlja instrument koji je stupio na snagu i čini daljnji razvoj jedne ili više ovih odredbi, primjenjuje se na Island i Norvešku, u njihovim međusobnim odnosima i odnosima s Belgijom, Danskom, Njemačkom, Grčkom, Španjolskom, Francuskom, Italijom, Luksemburgom, Nizozemskom, Austrijom, Portugalom, Finskom i Švedskom.

         Članak 2.
   1.   Odredbe schengenske pravne stečevine koje se odnose na SIS primjenjuju se od 1. siječnja 2001. u skladu s postupkom navedenim u članku 1. U ovom smislu, nordijske zemlje će u SIS unijeti stvarne podatke koje će, kao i države članice u pogledu kojih se schengenska pravna stečevina već provodi, moći koristiti pod uvjetima navedenim u odredbama stavka 3. Ova primjena neće sprečavati suradnju u okviru Nordijske unije putnih isprava.
   2.   Odredbe navedene u prvom stavku utvrđuju se u Prilogu.
   3.   Do datuma navedenog u članku 1., nordijske zemlje:

               (a)

               nisu dužne odbiti ulazak na njihovo državno područje niti protjerati državljane trećih zemalja za koje je druga država članica izdala upozorenje SIS-om u svrhu zabrane ulaska, i koji dolazi izravno iz države članice na koju se odredbe schengenske pravne stečevine već primjenjuju;

               (b)

               mogu dozvoliti ulazak na svoje državno područje državljanima trećih zemalja za koje je druga država članica izdala upozorenje SIS-om u svrhu zabrane ulaska, ako je nordijska zemlja odlučila takvim državljanima odobriti vizu ili drugu dozvolu boravka;

               (c)

               suzdržat će se od unošenja podataka pokrivenih člankom 96. Konvencije o provedbi Schengenskog sporazuma.

         Članak 3.
   1.   Tijekom siječnja i veljače 2001., provode se posjete radi procjene provesti u svim nordijskim zemljama u skladu s postupcima primjenjivim u okviru Vijeća u ovu svrhu, kako bi se provjerilo funkcionira li tamo SIS te je li ispravno primijenjen.
   Tijekom istog razdoblja, u smislu procjene, u danskim i norveškim lukama i u zračnim lukama svih nordijskih zemalja provode se dodatni posjeti kako bi se provjerilo ispunjavaju li ove luke i zračne luke potrebne uvjete.
   Izviješća o ovim posjetama dostavljaju se Vijeću do 1. ožujka 2001.
   2.   Na temelju ovih izviješća, Vijeće, djelujući kvalificiranom većinom svojih članova koji zastupaju vlade država članica navedenih u članku 1. Protokola o integraciji schengenske pravne stečevine u okvir Europske unije, i glasovanjem od barem 10 od ovih članova, može odlučiti o odgodi datuma navedenog u članku 1. U tom slučaju, Vijeće utvrđuje novi datum pri čemu njegovi članovi koji zastupaju vlade država članica navedenih u članku 1., odlučuju jednoglasno o navedenom Protokolu.
   Članak 4.
   Ova Odluka stupa na snagu na dan njezine objave.

      Sastavljeno u Bruxellesu 1. prosinca 2000.

            Za Vijeće

            Predsjednik

         C. PAUL

      (1)  SL L 176, 10.7.1999., str. 36.

      (2)  SL L 176, 10.7.1999., str. 17.
   PRILOG
   Odredbe navedene u članku 2. su sljedeće:

               —

               članci 62., 64., 65. i 92. do 119. Konvencije iz 1990. o provedbi Schengenskog sporazuma iz 1985., kako je dopunjena Sporazumima o pristupanju Italije, Španjolske, Portugala, Grčke, Austrije, Danske, Finske i Švedske,

               —

               Odluka Izvršnog odbora od 14. prosinca 1993. o Financijskoj uredbi o troškovima uvođenja i funkcioniranja Schengenskog informacijskog sustava (C.SIS) (SCH/Com-ex(93) 16),

               —

               Odluka Izvršnog odbora od 25. travnja 1997. o dodjeli ugovora za Pripremnu studiju SIS II (SCH/Com-ex(97) 2. rev. 2),

               —

               Odluka Izvršnog odbora od 7. listopada 1997. o doprinosima Norveške i Islanda za troškove postavljanja i funkcioniranja C.SIS-a (SCH/Com-ex(97) 18),

               —

               Odluka Izvršnog odbora od 7. listopada 1997. o razvoju SIS-a (SCH/Com-ex(07) 24),

               —

               Odluka Izvršnog odbora od 15. prosinca 1997. kojom se izmjenjuje i dopunjuje Financijska uredba o C.SIS-u (SCH/Com-ex(97) 35),

               —

               Odluka Izvršnog odbora od 21. travnja 1998. o C.SIS-u s vezama 15/18 (SCH/Com-ex(98) 11),

               —

               Odluka Izvršnog odbora od 28. travnja 1999. o proračunu 1999. za odjel za pomoć (SCH/Com-ex(99) 3),

               —

               Odluka Izvršnog odbora od 28. travnja 1999. o C.SIS troškovima postavljanja (SCH/Com-ex(99) 4),

               —

               Odluka Izvršnog odbora od 28. travnja 1999. o usvajanju Priručnika SIRENE (SCH/Com-ex(99) 5),

               —

               Deklaracija Izvršnog odbora od 18. travnja 1996. kojom se definira pojam stranac (SCH/Com-ex(96) decl. 5),

               —

               Deklaracija Izvršnog odbora od 28. travnja 1999. o strukturi SIS-a (SCH/Com-ex(99) decl. 2. rev),

         kao i:

               —

               Odluka Izvršnog odbora od 23. lipnja 1998. u pogledu povjerljive prirode određenih dokumenata (SCH/Com-ex(98) 17), u onoj mjeri u kojoj se takvi dokumenti odnose na gore navedene odredbe,

               —

               Odluka Izvršnog odbora od 23. lipnja 1998. o sveobuhvatnoj klauzuli za pokrivanje cjelokupne tehničke schengenske pravne stečevine (SCH/Com-ex(98) 29 rev),

               —

               Deklaracija Izvršnog odbora od 9. veljače 1998. o otmici maloljetnika (SCH/Com-ex(97) decl. 13. rev.2),

               —

               Odluka Vijeća 1999/323/EZ od 3. svibnja 1999. o donošenju Financijske uredbe kojom se reguliraju proračunski aspekti upravljanja glavnog tajnika Vijeća, u pogledu ugovora zaključenih u njegovo ime, u korist određenih država članica, koji se odnose na postavljanje i funkcioniranje „Poslužitelja odjela za pomoć” Jedinice za upravljanje u II. fazi mreže Sirene.

               —

               Odluka Vijeća 2000/265/EZ od 27. ožujka 2000. o donošenju Financijske uredbe kojom se reguliraju proračunski aspekti upravljanja zamjenika glavnog tajnika Vijeća, u pogledu ugovora zaključenih u njegovo ime, u korist određenih država članica, koji se odnose na postavljanje i funkcioniranje komunikacijske infrastrukture za Schengensku okolinu, „Sisnet”, kako je izmijenjena Odlukom Vijeća 2000/664/EZ od 23. listopada 2000.


title: 2005/463/EZ: Odluka Komisije od 21. lipnja 2005. o uspostavi mrežne skupine za razmjenu i koordinaciju informacija u vezi s koegzistencijom genetski modificiranih, konvencionalnih i ekoloških usjeva

text:
               13/Sv. 047

               HR

               Službeni list Europske unije

               154

         32005D0463

               L 164/50

               SLUŽBENI LIST EUROPSKE UNIJE

               21.06.2005.

      ODLUKA KOMISIJE

   od 21. lipnja 2005.
   o uspostavi mrežne skupine za razmjenu i koordinaciju informacija u vezi s koegzistencijom genetski modificiranih, konvencionalnih i ekoloških usjeva
   (2005/463/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da:

               (1)

               U svojoj Preporuci 2003/556/EZ od 23. srpnja 2003. o smjernicama za razvoj nacionalnih strategija i najboljih praksi za osiguravanje koegzistencije genetski modificiranih usjeva s konvencionalnom i ekološkom poljoprivrednom djelatnosti (1), Komisija se zauzela za pristup koji bi državama članicama prepustio razvoj i provedbu upravljačkih mjera za koegzistenciju. U tom je pogledu Komisija najavila svoj cilj olakšavanja razmjene informacija o istraživačkim projektima čija je provedba u tijeku i onima planiranima na nacionalnoj razini i na razini Zajednice.

               (2)

               U skladu s člankom 26.a Direktive 2001/18/EZ Europskog parlamenta i Vijeća od 12. ožujka 2001. o namjernom ispuštanju genetski modificiranih organizama u okoliš i o ukidanju Direktive Vijeća 90/220/EEZ (2), Komisija prikuplja i upravlja informacijama koje se temelje na istraživanjima koja se provode na nacionalnoj razini i na razini Zajednice te prati razvoj u odnosu na koegzistenciju u državama članicama.

               (3)

               Za ostvarenje tih zadataka, Komisija treba osnovati forum za razmjenu informacija između država članica u vezi s rezultatima znanstvenih istraživanja i najboljih istraživačkih praksi koje su razvijene u okvirima nacionalnih strategija koegzistencije. Nužno je da Komisija može organizirati sastanke radne skupine koji su otvoreni za nacionalne, i prema potrebi, za druge stručnjake.

               (4)

               Stoga je primjereno da se uspostavi mrežna skupina za potporu Komisiji u području koegzistencije (skraćeno COEX-NET),

         ODLUČILA JE:
   Članak 1.
   Ovim se uspostavlja i pripaja Komisiji mrežna skupina za razmjenu i upravljanje informacijama o znanstvenim istraživanjima i najboljim istraživačkim praksama razvijenima u području koegzistencije uzgoja različitih vrsta genetski modificiranih, konvencionalnih i ekoloških usjeva, dalje u tekstu „skupina”.
   Članak 2.
   1.   Skupina se sastoji od nacionalnih stručnjaka koje imenuju države članice, a predsjedava joj predstavnik Komisije.
   2.   Predstavnik Komisije može pozvati druge stručnjake da sudjeluju na sastancima i u radu skupine.
   3.   Komisija osigurava tajničku potporu za sastanke i rad skupine.
   4.   Skupina se sastaje u prostorijama Komisije, u skladu s organizacijom i terminima koje određuje Komisija.
   Članak 3.
   1.   Troškove sudjelovanja stručnjaka na sastancima skupine u skladu s člankom 2. nadoknađuje Komisija sukladno svojim pravilima za nadoknadu troškova putovanja, dnevnica i drugih troškova, u skladu sa stavcima 2. i 3.
   2.   Stručnjaci koje imenuju države članice primaju nadoknadu za putne troškove, a stručnjaci koje poziva Komisija primaju nadoknadu za putne troškove i dnevnice.
   3.   Za stručnjake koje imenuju države članice, nadoknada troškova je ograničena na jednog sudionika po državi članici.
   4.   Stručnjaci ne primaju nikakvu nadoknadu za usluge koje pružaju.
   Članak 4.
   Stručnjaci koji sudjeluju u radu skupine moraju biti izvan industrijskog, trgovačkog, poslovnog ili bilo kojeg drugog sukoba interesa.
   Članak 5.
   Ne dovodeći u pitanje odredbe članka 287. Ugovora, stručnjaci se obvezuju da neće otkrivati informacije koje proizlaze iz njihovog rada u skupini ako ih predstavnik Komisije obavijesti da je dotični materijal povjerljive naravi.
   Članak 6.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 21. lipnja 2005.

            Za Komisiju

         Mariann FISCHER BOEL

            Članica Komisije

      (1)  SL L 189, 29.7.2003., str. 36.

      (2)  SL L 106, 17.4.2001., str. 1. Uredba kako je zadnje izmijenjena Uredbom (EZ) br. 1830/2003 (SL L 268, 18.10.2003., str. 24.).


title: 92/170/EEZ: Odluka Vijeća od 16. ožujka 1992. o osnivanju jedinstvenog Savjetodavnog odbora za Eurotecnet i Force i o izmjeni odluka 89/657/EEZ i 90/267/EEZ

text:
               05/Sv. 005

               HR

               Službeni list Europske unije

               59

         31992D0170

               L 075/51

               SLUŽBENI LIST EUROPSKE UNIJE

               16.03.1992.

      ODLUKA VIJEĆA

   od 16. ožujka 1992.
   o osnivanju jedinstvenog Savjetodavnog odbora za Eurotecnet i Force i o izmjeni odluka 89/657/EEZ i 90/267/EEZ
   (92/170/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 128.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   uzimajući u obzir mišljenje Gospodarskog i socijalnog odbora (3),
   budući da je, radi veće učinkovitosti Zajednice u području strukovnog osposobljavanja, potrebno objediniti aktivnosti koje trenutačno provode Savjetodavni odbori za Eurotecnet i Force, koji su osnovani na temelju članka 10. odluka 89/657/EEZ (4) i 90/267/EEZ (5), u jedinstveni savjetodavni odbor, kako je najavila Komisija u memorandumu o racionalizaciji i koordinaciji programa strukovnog osposobljavanja na razini Zajednice;
   budući da članak 10. odluka 89/657/EEZ i 90/267/EEZ slijedom toga treba izmijeniti,
   ODLUČILO JE:
   Članak 1.
   1.   U provedbi programa Eurotecnet i Force, Komisiji pomaže savjetodavni odbor sastavljen od dva predstavnika svake države članice kojim predsjeda predstavnik Komisije.
   Članovima odbora mogu pomagati stručnjaci ili savjetnici.
   12 predstavnika socijalnih partnera, koje imenuje Komisija na prijedlog organizacija koje predstavljaju socijalne partnere na razini Zajednice, sudjeluju u radu odbora kao promatrači.
   2.   Predstavnik Komisije predlaže odboru nacrt u odnosu na:

               (a)

               opće smjernice za upravljanje programima Eurotecnet i Force;

               (b)

               opće smjernice o financijskoj pomoći Zajednice (iznosi, trajanje i korisnici pomoći);

               (c)

               pitanja o cjelokupnoj ravnoteži programa Eurotecnet i Force, uključujući raspodjelu između različitih aktivnosti i spajanje s drugim programima i inicijativama Zajednice u području strukovnog osposobljavanja;

               (d)

               pitanja o vrednovanju programa i širenju rezultata, radi podnošenja izvješća iz članka 11. odluka 89/657/EEZ i 90/267/EEZ.

         3.   Odbor daje mišljenje o nacrtu, u onom vremenskom roku koji predsjednik može odrediti sukladno hitnosti pitanja, glasovanjem ako je potrebno.
   4.   Mišljenje se bilježi u zapisniku sastanka; nadalje, svaka država članica ima pravo zatražiti unošenje svog stava u zapisnik.
   5.   Komisija maksimalno uzima u obzir mišljenje odbora. Komisija obavješćuje odbor o načinu uvažavanja njegovog mišljenja.
   Članak 2.
   Članak 10. Odluke 89/657/EEZ zamjenjuje se sljedećim:

      „Članak 10.
      Odbor
      Komisiji u provedbi ove Odluke pomaže savjetodavni odbor osnovan na temelju članka 1. Odluke 92/170/EEZ (6).

   Članak 3.
   Članak 10. Odluke 90/267/EEZ zamjenjuje se sljedećim:

      „Članak 10.
      Odbor
      Komisiji u provedbi ove Odluke pomaže savjetodavni odbor osnovan na temelju članka 1. Odluke 92/170/EEZ (7).

   Članak 4.
   Ova Odluka stupa na snagu 1. srpnja 1992.

      Sastavljeno u Bruxellesu 16. ožujka 1992.

            Za Vijeće

            Predsjednik

         Jorge BRAGA DE MACEDO

      (1)  SL C 24, 31.1.1991., str. 6.

      (2)  SL C 240, 12.7.1991., str. 240.

      (3)  SL C 120, 20.3.1991., str. 23.

      (4)  SL L 393, 30.12.1989., str. 29.

      (5)  SL L 156, 21.6.1990., str. 1.

      (6)  SL L 75, 21.3.1992., str. 51.”

      (7)  SL L 75, 21.3.1992., str. 51.”


title: Odluka Europskog parlamenta (EU) 2016/1485 od 28. travnja 2016. o zaključenju poslovnih knjiga osmog, devetog, desetog i jedanaestog Europskog razvojnog fonda za financijsku godinu 2014.

text:
               14.9.2016

               HR

               Službeni list Europske unije

               L 246/165

         ODLUKA EUROPSKOG PARLAMENTA (EU) 2016/1485
   od 28. travnja 2016.
   o zaključenju poslovnih knjiga osmog, devetog, desetog i jedanaestog Europskog razvojnog fonda za financijsku godinu 2014.
   EUROPSKI PARLAMENT,

               —

               uzimajući u obzir financijske izvještaje i račune prihoda i rashoda osmog, devetog, desetog i jedanaestog Europskog razvojnog fonda za financijsku godinu 2014. (COM(2015) 379 – C8-0248/2015),

               —

               uzimajući u obzir financijske podatke Europskog razvojnog fonda (COM(2015) 295),

               —

               uzimajući u obzir godišnje izvješće Revizorskog suda o aktivnostima financiranim iz osmog, devetog, desetog i jedanaestog Europskog razvojnog fonda za financijsku godinu 2014., s odgovorima Komisije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuke Vijeća od 12. veljače 2016. o razrješnici koju Komisija treba dobiti za izvršenje operacija Europskog razvojnog fonda za financijsku godinu 2014. (05219/2016 – C8-0036/2016, 05220/2016 – C8-0037/2016, 05223/2016 – C8-0038/2016, 05224/2016 – C8-0039/2016),

               —

               uzimajući u obzir izvješće Komisije o daljnjim mjerama u vezi s razrješnicom za financijsku godinu 2013. (COM(2015) 505) i radne dokumente službi Komisije priložene tom izvješću (SWD(2015) 194 i SWD(2015) 195),

               —

               uzimajući u obzir sporazum o partnerstvu između afričkih, karipskih i pacifičkih država te Europske zajednice i njezinih država članica, koji je potpisan u Cotonouu 23. lipnja 2000. (3) i izmijenjen u Ouagadougouu (Burkina Faso) 22. lipnja 2010. (4),

               —

               uzimajući u obzir Odluku Vijeća 2013/755/EU od 25. studenoga 2013. o pridruživanju prekomorskih zemalja i područja Europskoj zajednici („Odluka o prekomorskom pridruživanju”) (5),

               —

               uzimajući u obzir članak 33. internog sporazuma od 20. prosinca 1995. između predstavnika vlada država članica, koji su se sastali u Vijeću, o financiranju i upravljanju pomoći Zajednice u okviru drugog financijskog protokola četvrte konvencije AKP-a i EZ-a (6),

               —

               uzimajući u obzir članak 32. internog sporazuma od 18. rujna 2000. između predstavnika vlada država članica, koji su se sastali u Vijeću, o financiranju i upravljanju pomoći Zajednice u okviru financijskog protokola sporazuma o partnerstvu između afričkih, karipskih i pacifičkih država te Europske zajednice i njezinih država članica, potpisanog u Cotonouu (Benin) 23. lipnja 2000. i dodjeli financijske potpore prekomorskim zemljama i područjima na koje se primjenjuje četvrti dio Sporazuma o EZ-u (7),

               —

               uzimajući u obzir članak 11. internog sporazuma od 17. srpnja 2006. između predstavnika vlada država članica, koji su se sastali u Vijeću, o financiranju potpore Zajednice u okviru višegodišnjeg financijskog okvira za razdoblje od 2008. do 2013. u skladu sa Sporazumom o partnerstvu između država AKP-a i država EZ-a i o dodjeljivanju financijske pomoći prekomorskim zemljama i područjima na koja se primjenjuje četvrti dio Ugovora o EZ-u (8),

               —

               uzimajući u obzir članak 11. internog sporazuma od 24. lipnja 2013. i 26. lipnja 2013. između predstavnika vlada država članica Europske unije, koji su se sastali u Vijeću, o financiranju potpore Europske unije u okviru višegodišnjeg financijskog okvira za razdoblje od 2014. do 2020. u skladu sa Sporazumom o partnerstvu između država AKP-a i EU-a i o dodjeljivanju financijske pomoći prekomorskim zemljama i područjima na koja se primjenjuje četvrti dio Ugovora o Europskoj uniji (9),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir članak 74. Financijske uredbe od 16. lipnja 1998. koji se primjenjuje na suradnju za financiranje razvoja u skladu s četvrtom konvencijom AKP-a i EZ-a (10),

               —

               uzimajući u obzir članak 119. Financijske uredbe od 27. ožujka 2003. koji se primjenjuje na deveti Europski razvojni fond (11),

               —

               uzimajući u obzir članak 50. Uredbe Vijeća (EZ) br. 215/2008 od 18. veljače 2008. o Financijskoj uredbi koja se primjenjuje na deseti Europski razvojni fond (12),

               —

               uzimajući u obzir članak 48. Uredbe Vijeća (EU) 2015/323 od 2. ožujka 2015. o financijskoj uredbi koja se primjenjuje na 11. europski razvojni fond (13),

               —

               uzimajući u obzir članak 93., članak 94. treću alineju i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za razvoj (A8-0137/2016),

               1.

               utvrđuje da su završni godišnji financijski izvještaji osmog, devetog, desetog i jedanaestog Europskog razvojnog fonda sadržani u tablici 2. godišnjeg izvješća Revizorskog suda;

               2.

               odobrava zaključenje poslovnih knjiga osmog, devetog, desetog i jedanaestog Europskog razvojnog fonda za financijsku godinu 2014.;

               3.

               nalaže svojem predsjedniku da ovu Odluku proslijedi Vijeću, Komisiji, Sudu Europske unije, Revizorskom sudu i Europskoj investicijskoj banci te da je dâ na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 373, 10.11.2015., str. 289.

      (2)  SL C 379, 13.11.2015., str. 124.

      (3)  SL L 317, 15.12.2000., str. 3.

      (4)  SL L 287, 4.11.2010., str. 3.

      (5)  SL L 344, 19.12.2013., str. 1.

      (6)  SL L 156, 29.5.1998., str. 108.

      (7)  SL L 317, 15.12.2000., str. 355.

      (8)  SL L 247, 9.9.2006., str. 32.

      (9)  SL L 210, 6.8.2013., str. 1.

      (10)  SL L 191, 7.7.1998., str. 53.

      (11)  SL L 83, 1.4.2003., str. 1.

      (12)  SL L 78, 19.3.2008., str. 1.

      (13)  SL L 58, 3.3.2015., str. 17.


title: 2014/630/EU: Odluka Europskog parlamenta od 3. travnja 2014. o zaključivanju financijskih izvještaja Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2012.

text:
               5.9.2014

               HR

               Službeni list Europske unije

               L 266/340

         ODLUKA EUROPSKOG PARLAMENTA
   od 3. travnja 2014.
   o zaključivanju financijskih izvještaja Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2012.
   (2014/630/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2012.,

               —

               uzimajući u obzir izvješće Revizorskog suda o godišnjim financijskim izvještajima Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2012., zajedno s odgovorima Zajedničkog poduzeća (1),

               —

               uzimajući u obzir preporuku Vijeća od 18. veljače 2014. (05851/2014 – C7-0053/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu Vijeća (EZ) br. 73/2008 od 20. prosinca 2007. o osnivanju Zajedničkog poduzeća za provedbu zajedničke tehnološke inicijative za inovativne lijekove (4), a posebno njezin članak 11. stavak 4.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. Poslovnika i njegov Prilog VI.,

               —

               uzimajući u obzir izvješće Odbora za proračunski nadzor (A7-0200/2014),

               1.

               odobrava zatvaranje računa Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2012.;

               2.

               nalaže svojem predsjedniku da ovu Odluku proslijedi glavnom direktoru Zajedničkog poduzeća za provedbu zajedničke tehnološke inicijative za inovativne lijekove, Vijeću, Komisiji i Revizorskom sudu te je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 369, 17.12.2013., str. 25.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 30, 4.2.2008., str. 38.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka Vijeća (EU) 2017/664 od 3. travnja 2017. o imenovanju pet članova i pet zamjenika članova Odbora regija, koje je predložila Ujedinjena Kraljevina

text:
               7.4.2017

               HR

               Službeni list Europske unije

               L 94/38

         ODLUKA VIJEĆA (EU) 2017/664
   od 3. travnja 2017.
   o imenovanju pet članova i pet zamjenika članova Odbora regija, koje je predložila Ujedinjena Kraljevina
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog vlade Ujedinjene Kraljevine,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Pet mjesta članova Odbora regija postalo je slobodno istekom mandata g. Rogera EVANSA, g. Stewarta MAXWELLA, g. Micka ANTONIWA, gđe Patricije FERGUSON i g. Gordona KEYMERA.

               (3)

               Četiri mjesta zamjenika članova Odbora regija postala su slobodna istekom mandata g. Roberta Johna PRICEA, g. Jima HUMEA, g. Rhodrija Glyna THOMASA i g. Jamesa MCGRIGORA.

               (4)

               Jedno mjesto zamjenika člana postalo je slobodno imenovanjem gđe Jennette ARNOLD članom Odbora regija,

         DONIJELO JE OVU ODLUKU:
   Članak 1.
   Sljedeće osobe imenuju se u Odbor regija do kraja tekućeg mandata:

               (a)

               članovima:

                           —

                           gđa Jennette ARNOLD, Assembly Member, Greater London Authority,

                           —

                           gđa Mairi Angela EVANS, Member of the Scottish Parliament,

                           —

                           gđa Victoria HOWELLS, Member of the National Assembly of Wales,

                           —

                           g. John Robert LAMONT, Member of the Scottish Parliament,

                           —

                           g. David SIMMONDS, Councillor, London Borough of Hillingdon;

                     i

               (b)

               zamjenicima članova:

                           —

                           g. Simon BLACKBURN, Councillor, Blackpool Council,

                           —

                           g. Roderick Lewis MACDONALD, Member of the Scottish Parliament,

                           —

                           gđa Bethan Maeve JENKINS, Member of the National Assembly of Wales,

                           —

                           g. Keith Anthony PRINCE, Assembly Member, Greater London Authority,

                           —

                           g. Andrew Dearg WIGHTMAN, Member of the Scottish Parliament.

         Članak 2.
   Ova Odluka stupa na snagu na dan donošenja.

      Sastavljeno u Luxembourgu 3. travnja 2017.

            Za Vijeće

            Predsjednik

         R. GALDES

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: 2010/478/EU: Odluka Vijeća od 26. srpnja 2010. o sklapanju Sporazuma između Europske zajednice i Švicarske Konfederacije u audiovizualnom području o uvjetima za sudjelovanje Švicarske Konfederacije u programu Zajednice MEDIA 2007. te Završni akt

text:
               11/Sv. 112

               HR

               Službeni list Europske unije

               163

         32010D0478

               L 234/1

               SLUŽBENI LIST EUROPSKE UNIJE

         ODLUKA VIJEĆA
   od 26. srpnja 2010.
   o sklapanju Sporazuma između Europske zajednice i Švicarske Konfederacije u audiovizualnom području o uvjetima za sudjelovanje Švicarske Konfederacije u programu Zajednice MEDIA 2007. te Završni akt
   (2010/478/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 166. stavak 4. i članak 173. stavak 3. u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Komisija je u ime Zajednice postigla sporazum sa Švicarskom Konfederacijom u audiovizualnom području o uvjetima za sudjelovanje Švicarske Konfederacije u programu Zajednice MEDIA 2007. („Sporazum”) i Završni akt.

               (2)

               Sporazum i Završni akt potpisani su u ime Zajednice 11. listopada 2007., podložno njegovom kasnijem sklapanju, te se privremeno primjenjuju od 1. rujna 2007. u skladu sa Odlukom Vijeća 2007/745/EZ (1).

               (3)

               Kao posljedica stupanja na snagu Ugovora iz Lisabona 1. prosinca 2009., Europska je unija naslijedila i zamijenila Europsku zajednicu.

               (4)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske zajednice i Švicarske Konfederacije u audiovizualnom području o uvjetima za sudjelovanje Švicarske Konfederacije u programu Zajednice MEDIA 2007. (2) („Sporazum”) i Završni akt odobravaju se u ime Unije.
   Članak 2.
   Predsjednik Vijeća u ime Zajednice daje obavijest iz članka 13. Sporazuma (3) i objavljuje sljedeće:

      „Kao posljedica stupanja na snagu Ugovora iz Lisabona 1. prosinca 2009., Europska je unija naslijedila i zamijenila Europsku zajednicu i od tog datuma ostvaruje sva prava i preuzima sve obveze Europske Zajednice. Stoga se pozivanja na „Europsku zajednicu” u tekstu Sporazuma, prema potrebi, tumače kao ‚Europska unija’.”

   Članak 3.
   Komisija zastupa Uniju u Zajedničkom odboru osnovanim člankom 8. ovog Sporazuma.
   Članak 4.
   Sporazum se odnosi na sedam ugovora sa Švicarskom, koji su potpisani 21. lipnja 1999. i sklopljeni Odlukom Vijeća i Odluke Komisije 2002/309/EZ, Euratom (4).
   Sporazum se ne obnavlja ni ponovno pregovara u skladu s člankom 12. u slučaju da su sporazumi iz prvog stavku raskinuti.
   Članak 5.
   Ova Odluka stupa na snagu danom donošenja.
   Članak 6.
   Ova se Odluka objavljuje u Službenom listu Europske unije.

      Sastavljeno u Bruxellesu 26. srpnja 2010.

            Za Vijeće

            Predsjednik

         S. VANACKERE

      (1)  SL L 303, 21.11.2007., str. 9.

      (2)  SL L 303, 21.11.2007., str. 11.

      (3)  SL L 217, 18.8.2010., str. 1.

      (4)  SL L 114, 30.4.2002., str. 4.


title: Odluka Izvršnog odbora od 5. svibnja 1995. o zajedničkoj viznoj politici Odluka sadržana u zapisniku sa sastanka Izvršnog odbora održanog u Bruxellesu 28. travnja 1995. (SCH/Com-ex (95) PV 1 rev.)

text:
               19/Sv. 009

               HR

               Službeni list Europske unije

               125

         41995D0001

               L 239/175

               SLUŽBENI LIST EUROPSKE UNIJE

               05.05.1995.

         ODLUKA IZVRŠNOG ODBORA
   od 5. svibnja 1995.
   o zajedničkoj viznoj politici
   Odluka sadržana u zapisniku sa sastanka Izvršnog odbora održanog u Bruxellesu 28. travnja 1995.
   (SCH/Com-ex (95) PV 1 rev.)
   8.   Razno

      Vizna politika prema Indoneziji

   Izvršni odbor je preispitao točku o viznoj politici prema Indoneziji, koja se pojavila na dnevnom redu odbora za praćenje, i složio se o sljedećem rješenju, koje se primjenjuje privremeno i iznimno.

               1.

               Zahtjevi za izdavanje viza državljana Indonezije koji su naveli da namjeravaju ući u ili proći kroz državno područje Portugala

                           —

                           su predmet prethodnog savjetovanja; državljani Indonezije mogu ući na državno područje Portugala samo ako su primili službeno odobrenje od portugalske države.

               2.

               Zahtjevi za izdavanje viza državljana Indonezije koji su se izjasnili da nemaju namjeru ulaska u ili prolaska kroz državno područje Portugala

                           —

                           ne podliježu prethodnom savjetovanju. U takvim slučajevima, kako bi se osiguralo da državljani Indonezije ne mogu putovati slobodno u Portugal, ostale schengenske države izdaju takvim državljanima vize ograničene teritorijalne valjanosti, dajući pravo nositelju vize da uđe na državno područje jedne ili više ugovornih stranaka, uz iznimku portugalskog državnog područja.

         Izvršni odbor će ponovno razmatrati ovo pitanje na kraju godine.


title: 2008/420/EZ: Odluka Vijeća od 7. travnja 2008. o potpisivanju i privremenoj primjeni Sporazuma između Europske zajednice i Vlade Australije o određenim aspektima zračnog prometa

text:
               11/Sv. 120

               HR

               Službeni list Europske unije

               224

         32008D0420

               L 149/63

               SLUŽBENI LIST EUROPSKE UNIJE

         ODLUKA VIJEĆA
   od 7. travnja 2008.
   o potpisivanju i privremenoj primjeni Sporazuma između Europske zajednice i Vlade Australije o određenim aspektima zračnog prometa
   (2008/420/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 80. stavak 2., u vezi s člankom 300. stavkom 2. prvim podstavkom prvom rečenicom,
   uzimajući u obzir prijedlog Komisije,
   budući da:

               (1)

               Vijeće je 5. lipnja 2003. ovlastilo Komisiju da s trećim zemljama započne pregovore o zamjeni određenih odredaba postojećih bilateralnih sporazuma, sporazumom Zajednice.

               (2)

               Komisija je, u ime Zajednice, dovršila pregovore o Sporazumu s Vladom Australije o određenim aspektima zračnog prometa, dalje u tekstu „Sporazum”, u skladu s mehanizmima i direktivama u Prilogu Odluci Vijeća kojim se ovlašćuje Komisiju da započne pregovore s trećim zemljama o zamjeni određenih odredaba u postojećim bilateralnim sporazumima sa Sporazumom Zajednice.

               (3)

               Sporazum bi trebalo potpisati i privremeno primjenjivati podložno njegovom kasnijem sklapanju,

         ODLUČILO JE:
   Članak 1.
   Potpisivanje Sporazuma između Europske zajednice i Vlade Australije o određenim aspektima zračnog prometa ovime se odobrava u ime Zajednice, podložno Odluci Vijeća o sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednik Vijeća ovim se ovlašćuje odrediti osobu(-e) ovlaštenu(-e) potpisati Sporazum u ime Zajednice, podložno njegovu sklapanju.
   Članak 3.
   Do njegovog stupanja na snagu, Sporazum se primjenjuje privremeno od prvog dana prvog mjeseca koji slijedi nakon dana kada su stranke obavijestile jedna drugu o završetku postupaka potrebnih u ovu svrhu.
   Članak 4.
   Predsjednik Vijeća ovim se ovlašćuje dati obavijest iz članka 7. stavka 2. Sporazuma.

      Sastavljeno u Luxembourgu 7. travnja 2008.

            Za Vijeće

            Predsjednik

         R. ŽERJAV


title: Odluka Komisije (EU) 2015/767 оd 12. svibnja 2015. o izmjeni Priloga Monetarnom sporazumu između Europske unije i Države Vatikanskog Grada

text:
               13.5.2015

               HR

               Službeni list Europske unije

               L 120/58

         ODLUKA KOMISIJE (EU) 2015/767
   оd 12. svibnja 2015.
   o izmjeni Priloga Monetarnom sporazumu između Europske unije i Države Vatikanskog Grada
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Monetarni sporazum od 17. prosinca 2009. između Europske unije i Države Vatikanskog Grada (1), a posebno njegov članak 8. stavak 3.,
   budući da:

               (1)

               U članku 8. stavku 1. Monetarnog sporazuma između Europske unije i Države Vatikanskog Grada (dalje u tekstu: „Monetarni sporazum”) zahtijeva se da Država Vatikanski Grad provodi pravne akte i propise Unije o euronovčanicama i eurokovanicama, sprečavanju pranja novca, sprečavanju prijevara i krivotvorenja gotovine i bezgotovinskih sredstava plaćanja, medaljama i žetonima te statističkim izvještajnim zahtjevima. Ti akti i propisi navedeni su u Prilogu Monetarnom sporazumu.

               (2)

               Komisija bi trebala svake godine mijenjati Prilog Monetarnom sporazumu kako bi se uzeli u obzir novi mjerodavni pravni akti i propisi Unije te izmjene postojećih akata i propisa.

               (3)

               Izmjenom Priloga Monetarnom sporazumu trebali bi se u obzir uzeti i pravni akti i propisi koji su stavljeni izvan snage.

               (4)

               Prilog Monetarnom sporazumu trebalo bi stoga na odgovarajući način izmijeniti,

         DONIJELA JE OVU ODLUKU:
   Članak 1.
   Prilog Monetarnom sporazumu između Europske unije i Države Vatikanskog Grada zamjenjuje se tekstom iz Priloga ovoj Odluci.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 12. svibnja 2015.

            Za Komisiju

            Predsjednik

         Jean-Claude JUNCKER

      (1)  SL C 28, 4.2.2010., str. 13.

      PRILOG

            „PRILOG

                        Zakonske odredbe koje treba provesti

                        Rok za provedbu

                        Sprečavanje pranja novca

                        1.

                           Direktiva 2005/60/EZ Europskog parlamenta i Vijeća od 26. listopada 2005. o sprečavanju korištenja financijskog sustava u svrhu pranja novca i financiranja terorizma (SL L 309, 25.11.2005., str. 15.)
                        Izmijenjena:

                        31. prosinca 2010.

                        2.

                        Direktivom 2008/20/EZ Europskog parlamenta i Vijeća od 11. ožujka 2008. o izmjeni Direktive 2005/60/EZ o sprečavanju korištenja financijskog sustava u svrhu pranja novca i financiranja terorizma vezano uz provedbene ovlasti dodijeljene Komisiji (SL L 76, 19.3.2008., str. 46.)
                        Dopunjena:

                        3.

                        Okvirnom odlukom Vijeća 2001/500/PUP od 26. lipnja 2001. o pranju novca, identifikaciji, praćenju, zamrzavanju, pljenidbi i oduzimanju imovine i imovinske koristi ostvarene kaznenim djelima (SL L 182, 5.7.2001., str. 1.)

                        4.

                        Uredbom (EZ) br. 1889/2005 Europskog parlamenta i Vijeća od 26. listopada 2005. o kontrolama gotovine koja se unosi u Zajednicu ili iznosi iz Zajednice (SL L 309, 25.11.2005., str. 9.)

                        5.

                        Direktivom Komisije 2006/70/EZ od 1. kolovoza 2006. o utvrđivanju provedbenih mjera za Direktivu 2005/60/EZ Europskog parlamenta i Vijeća u vezi s definicijom ‚politički izložene osobe’ i tehničkim kriterijima za postupke pojednostavljene temeljite identifikacije stranaka i za oslobođenje na temelju financijske djelatnosti koja se provodila povremeno ili u vrlo ograničenom opsegu (SL L 214, 4.8.2006., str. 29.)

                        6.

                        Uredbom (EZ) br. 1781/2006 Europskog parlamenta i Vijeća od 15. studenoga 2006. o podacima o uplatitelju koji su priloženi uz prijenose financijskih sredstava (SL L 345, 8.12.2006., str. 1.)

                        7.

                           Direktiva 2014/42/EU Europskog parlamenta i Vijeća od 3. travnja 2014. o zamrzavanju i oduzimanju predmeta i imovinske koristi ostvarene kaznenim djelima u Europskoj uniji (SL L 127, 29.4.2014., str. 39.)

                        31. prosinca 2016. (2)

                        Sprečavanje prijevara i krivotvorenja

                        8.

                           Okvirna odluka Vijeća 2001/413/PUP od 28. svibnja 2001. o borbi protiv prijevara i krivotvorenja bezgotovinskih sredstava plaćanja (SL L 149, 2.6.2001., str. 1.)

                        31. prosinca 2010.

                        9.

                           Uredba Vijeća (EZ) br. 1338/2001 od 28. lipnja 2001. o utvrđivanju mjera potrebnih za zaštitu eura od krivotvorenja (SL L 181, 4.7.2001., str. 6.)
                        Izmijenjena:

                        31. prosinca 2010.

                        10.

                        Uredbom Vijeća (EZ) br. 44/2009 od 18. prosinca 2008. o izmjeni Uredbe (EZ) br. 1338/2001 o utvrđivanju mjera potrebnih za zaštitu eura od krivotvorenja (SL L 17, 22.1.2009., str. 1.)

                        11.

                           Uredba Vijeća (EZ) br. 2182/2004 od 6. prosinca 2004. o medaljama i žetonima koji nalikuju eurokovanicama (SL L 373, 21.12.2004., str. 1.)
                        Izmijenjena:

                        31. prosinca 2010.

                        12.

                        Uredbom Vijeća (EZ) br. 46/2009 od 18. prosinca 2008. o izmjeni Uredbe (EZ) br. 2182/2004 o medaljama i žetonima koji nalikuju eurokovanicama (SL L 17, 22.1.2009., str. 5.)

                        13.

                           Direktiva 2014/62/EU Europskog parlamenta i Vijeća od 15. svibnja 2014. o kaznenopravnoj zaštiti eura i drugih valuta od krivotvorenja, kojom se zamjenjuje Okvirnu odluku Vijeća 2000/383/PUP (SL L 151, 21.5.2014., str. 1.)

                        31. prosinca 2016. (2)

                        Propisi o euronovčanicama i eurokovanicama

                        14.

                           Zaključci Vijeća od 23. studenoga 1998. i od 5. studenoga 2002. o numizmatičkim kovanicama

                        31. prosinca 2010.

                        15.

                           Zaključci Vijeća od 10. svibnja 1999. o sustavu upravljanja kvalitetom za eurokovanice

                        31. prosinca 2010.

                        16.

                           Komunikacija Komisije 2001/C 318/03 od 22. listopada 2001. o zaštiti autorskog prava na dizajn zajedničke strane eurokovanica (C(2001) 600 završna verzija) (SL C 318, 13.11.2001., str. 3.)

                        31. prosinca 2010.

                        17.

                           Smjernica ESB/2003/5 Europske središnje banke od 20. ožujka 2003. o izvršenju mjera protiv nepropisnih reprodukcija euronovčanica te o zamjeni i povlačenju euronovčanica (SL L 78, 25.3.2003., str. 20.)
                        Izmijenjena:

                        31. prosinca 2010.

                        18.

                        Smjernicom ESB/2013/11 Europske središnje banke od 19. travnja 2013. o izmjeni Smjernice ESB/2003/5 o izvršenju mjera protiv nepropisnih reprodukcija euronovčanica te o zamjeni i povlačenju euronovčanica (SL L 118, 30.4.2013., str. 43.)

                        31. prosinca 2014. (1)

                        19.

                           Odluka ESB/2010/14 Europske središnje banke od 16. rujna 2010. o provjeri autentičnosti i prikladnosti euronovčanica te njihovom vraćanju u optjecaj (SL L 267, 9.10.2010., str. 1.)
                        Izmijenjena:

                        31. prosinca 2012.

                        20.

                           Odlukom ESB/2012/19 Europske središnje banke od 7. rujna 2012. o izmjeni Odluke ESB/2010/14 o provjeri autentičnosti i prikladnosti euronovčanica te njihovu vraćanju u optjecaj (SL L 253, 20.9.2012., str. 19.)

                        31. prosinca 2013. (1)

                        21.

                           Uredba (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i postupanju s eurokovanicama neprikladnima za optjecaj (SL L 339, 22.12.2010., str. 1.)

                        31. prosinca 2012.

                        22.

                           Uredba (EU) br. 651/2012 Europskog parlamenta i Vijeća od 4. srpnja 2012. o izdavanju eurokovanica (SL L 201, 27.7.2012., str. 135.)

                        31. prosinca 2013. (1)

                        23.

                           Odluka ESB/2013/10 Europske središnje banke od 19. travnja 2013. o apoenima, specifikacijama, reproduciranju, zamjeni i povlačenju euronovčanica (SL L 118, 30.4.2013., str. 37.)

                        31. prosinca 2014. (1)

                        24.

                           Uredba Vijeća (EU) br. 729/2014 od 24. lipnja 2014. o apoenima i tehničkim specifikacijama kovanica eura namijenjenih za optjecaj (SL L 194, 2.7.2014., str. 1.)

                        31. prosinca 2013. (2)

               Odjeljak Priloga Monetarnom sporazumu u skladu s ad hoc dogovorom Zajedničkog odbora na zahtjev Svete Stolice i Države Vatikanskog Grada za uključenje mjerodavnih propisa koji se primjenjuju na subjekte koji provode financijske djelatnosti na profesionalnoj osnovi

                        Mjerodavni dijelovi sljedećih pravnih instrumenata

                        Rok za provedbu

                        25.

                           Direktiva Vijeća 86/635/EEZ od 8. prosinca 1986. o godišnjim financijskim izvještajima i konsolidiranim financijskim izvještajima banaka i drugih financijskih institucija (SL L 372, 31.12.1986., str. 1.), kako je izmijenjena Direktivom 2001/65/EZ Europskog parlamenta i Vijeća od 27. rujna 2001. (SL L 283, 27.10.2001., str. 28.), Direktivom 2003/51/EZ Europskog parlamenta i Vijeća od 18. lipnja 2003. (SL L 178, 17.7.2003., str. 16.) i Direktivom 2006/46/EZ Europskog parlamenta i Vijeća od 14. lipnja 2006. (SL L 224, 16.8.2006., str. 1.)

                        31. prosinca 2016. (2)

                        26.

                           Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.)

                        31. prosinca 2017. (2)

                        27.

                           Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.)

                        31. prosinca 2017. (2)

                        Zakonodavstvo o prikupljanju statističkih podataka

                        28.

                           Smjernica ESB/2013/24 Europske središnje banke od 25. srpnja 2013. o statističkim izvještajnim zahtjevima Europske središnje banke u području tromjesečnih financijskih izvještaja (SL L 2, 7.1.2014., str. 34.)

                        31. prosinca 2016. (2)

                        29.

                           Uredba (EU) br. 1071/2013 Europske središnje banke od 24. rujna 2013. o bilanci sektora monetarnih financijskih institucija (ESB/2013/33) (SL L 297, 7.11.2013., str. 1.)

                        31. prosinca 2016. (2)

                        30.

                           Uredba (EU) br. 1072/2013 Europske središnje banke od 24. rujna 2013. o statistici kamatnih stopa koje primjenjuju monetarne financijske institucije (ESB/2013/34), SL L 297, 7.11.2013., str. 51.)

                        31. prosinca 2016. (2)

                        31.

                           Smjernica ESB/2014/15 Europske središnje banke od 4. travnja 2014. o monetarnoj i financijskoj statistici (SL L 340, 26.11.2014., str. 1.)

                        31. prosinca 2016. (2)

         (1)  Navedene rokove dogovorio je Zajednički odbor iz 2013.

         (2)  Navedene rokove dogovorio je Zajednički odbor iz 2014.”


title: 2008/871/EZ: Odluka Vijeća od 20. listopada 2008. o odobravanju Protokola o strateškoj procjeni utjecaja na okoliš uz UN/ECE Konvenciju o procjeni utjecaja na okoliš u prekograničnom kontekstu donesenu 1991. u Espoou, u ime Europske zajednice

text:
               15/Sv. 015

               HR

               Službeni list Europske unije

               50

         32008D0871

               L 308/33

               SLUŽBENI LIST EUROPSKE UNIJE

               20.10.2008.

      ODLUKA VIJEĆA

   od 20. listopada 2008.
   o odobravanju Protokola o strateškoj procjeni utjecaja na okoliš uz UN/ECE Konvenciju o procjeni utjecaja na okoliš u prekograničnom kontekstu donesenu 1991. u Espoou, u ime Europske zajednice
   (2008/871/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njezin članak 175. stavak 1., u vezi s prvom rečenicom prvog podstavka članka 300. stavka 2. i prvog podstavka članka 300. stavka 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               21. svibnja 2003. na petoj ministarskoj konferenciji „Okoliš za Europu”, održanoj u Kijevu, Ukrajini, od 21. do 23. svibnja 2003., Komisija je u ime Zajednice potpisala Protokol o strateškoj procjeni utjecaja na okoliš uz UN/ECE Konvenciju o procjeni utjecaja na okoliš u prekograničnom kontekstu donesenu 1991. u Espoou (dalje u tekstu: „Protokol SEA”).

               (2)

               Protokol SEA pomaže u zaštiti okoliša tako da se njime predviđa procjenjivanje vjerojatnih znatnih utjecaja planova i programa na okoliš i zdravlje te se nastoji osigurati da se pitanje zaštite okoliša i zdravlja razmatra i integrira u primjerenom opsegu u pripremu prijedloga za politike i zakonodavstvo.

               (3)

               Zajednica i države članice trebaju poduzeti potrebne mjere kako bi omogućile što je više moguće istovremeno deponiranje instrumenata ratifikacije, odobravanja ili prihvaćanja.

               (4)

               Protokol SEA treba odobriti Zajednica,

         ODLUČILO JE:
   Članak 1.
   1.   Protokol o strateškoj procjeni utjecaja na okoliš uz UN/ECE Konvenciju o procjeni utjecaja na okoliš u prekograničnom kontekstu donesenu 1991. u Espoou („Protokol SEA”) ovime se odobrava u ime Europske zajednice.
   2.   Tekst Protokola SEA priložen je ovoj Odluci.
   Članak 2.
   1.   Predsjednik Vijeća ovime se ovlašćuje da imenuje osobu(-e) ovlaštenu(-e) za deponiranje instrumenta odobravanja Protokola SEA kod glavnog tajnika Ujedinjenih naroda, koji djeluje u svojstvu depozitara u skladu s člankom 22. tog Protokola.
   2.   Istovremeno imenovana(-e) osoba(-e) deponira(-ju) izjavu o nadležnosti utvrđenu Prilogom ovoj Odluci, kako se zahtijeva člankom 23. stavkom 5. Protokola SEA.

      Sastavljeno u Luxembourgu 20. listopada 2008.

            Za Vijeće

            Predsjednik

         J.-L. BORLOO

      (1)  Mišljenje od 8. srpnja 2008. (još nije objavljeno u Službenom listu).
   PRILOG

      Izjava Europske zajednice u skladu s člankom 23. stavkom 5. Protokola o strateškoj procjeni utjecaja na okoliš uz UN/ECE Konvenciju o procjeni utjecaja na okoliš u prekograničnom kontekstu donesenu 1991. u Espoou („Protokol SEA”).

   Europska komisija izjavljuje da je, u skladu s Ugovorom o osnivanju Europske zajednice, a posebno s njezinim člankom 175. stavkom 1., nadležna za sklapanje međunarodnih sporazuma i za provedbu obveza koje iz njih proizlaze, koji doprinose ostvarivanju sljedećih ciljeva:

               —

               čuvanje, zaštita i poboljšanje kvalitete okoliša,

               —

               zaštita ljudskog zdravlja,

               —

               primjereno i razumno korištenje prirodnih resursa,

               —

               promicanje mjera na međunarodnoj razini za rješavanje okolišnih problema na regionalnoj i svjetskoj razini.

         Osim toga, Europska zajednica izjavljuje da je već donijela pravne instrumente, uključujući Direktivu 2001/42/EZ Europskog parlamenta i Vijeća o procjeni učinaka određenih planova i programa na okoliš, koje su obvezujuće za njezine države članice i obuhvaćaju pitanja koja regulira ovaj Protokol, te da će depozitaru dostaviti i prema potrebi ažurirati popis tih pravnih instrumenata u skladu s člankom 23. stavkom 5. Protokola.
   Europska zajednica je odgovorna za provođenje obveza koje proizlaze iz Protokola i obuhvaćene su pravom Zajednice.
   Provedba nadležnosti Zajednice zbog svoje prirode podliježe stalnim promjenama.


title: 95/356/Euratom: Odluka Komisije od 28. lipnja 1995. o sklapanju Provedbenog sporazuma između Europske zajednice za atomsku energiju, koju predstavlja Komisija Europskih zajednica, i Atomic Energy of Canada Limited, koju je Vlada Kanade odredila za svog izvršitelja provedbe, u vezi sa sudjelovanjem Kanade u doprinosu Europske zajednice za atomsku energiju aktivnostima tehničkog projektiranja (EDA) za Međunarodni termonuklearni eksperimentalni reaktor (ITER)

text:
               11/Sv. 113

               HR

               Službeni list Europske unije

               91

         31995D0356

               L 211/39

               SLUŽBENI LIST EUROPSKE UNIJE

         ODLUKA KOMISIJE
   od 28. lipnja 1995.
   o sklapanju Provedbenog sporazuma između Europske zajednice za atomsku energiju, koju predstavlja Komisija Europskih zajednica, i Atomic Energy of Canada Limited, koju je Vlada Kanade odredila za svog izvršitelja provedbe, u vezi sa sudjelovanjem Kanade u doprinosu Europske zajednice za atomsku energiju aktivnostima tehničkog projektiranja (EDA) za Međunarodni termonuklearni eksperimentalni reaktor (ITER)
   (95/356/Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. stavak 3.,
   budući da je Memorandum razumijevanja o suradnji između Europske zajednice za atomsku energiju i Vlade Kanade u području kontrolirane nuklearne fuzije (1) sklopljen 25. srpnja 1995.;
   budući da je Sporazum o suradnji u aktivnostima tehničkog projektiranja za Međunarodni termonuklearni eksperimentalni reaktor (ITER) (2) između Europske zajednice za atomsku energiju, Vlade Japana, Vlade Ruske Federacije i Vlade Sjedinjenih Američkih Država sklopljen 21. srpnja 1992.,
   ODLUČILA JE:
   Članak 1.
   Ovime se, u ime Zajednice, sklapa Provedbeni sporazum između Europske zajednice za atomsku energiju, koju predstavlja Komisija Europskih zajednica, i Atomic Energy of Canada Limited, koju je Vlada Kanade odredila za svog izvršitelja provedbe, u vezi sudjelovanja Kanade u doprinosu Europske zajednice za atomsku energiju aktivnostima tehničkog projektiranja (EDA) za Međunarodni termonuklearni eksperimentalni reaktor (ITER).
   Tekst Provedbenog sporazuma priložen je ovoj Odluci.
   Članak 2.
   Član Komisije odgovoran za znanost, istraživanje i razvoj ili njegov odabrani predstavnik ovlašćuje se za potpisivanje Provedbenog sporazuma sa svrhom obvezivanja Europske zajednice za atomsku energiju.

      Sastavljeno u Bruxellesu, 28. lipnja 1995.

            Za Komisiju

         Jacques SANTER

            Predsjednica

      (1)  SL L 211, 6.9.1995., str. 31.

      (2)  SL L 244, 26.8.1992., str. 13.


title: 2006/355/EZ: Odluka Komisije od 16. svibnja 2006. o osnivanju stručne skupine za mobilnost klijenata u pogledu bankovnih računa

text:
               15/Sv. 013

               HR

               Službeni list Europske unije

               56

         32006D0355

               L 132/37

               SLUŽBENI LIST EUROPSKE UNIJE

               16.05.2006.

      ODLUKA KOMISIJE

   od 16. svibnja 2006.
   o osnivanju stručne skupine za mobilnost klijenata u pogledu bankovnih računa
   (2006/355/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da:

               (1)

               Člankom 3. Ugovora o osnivanju Europske zajednice Europskoj zajednici je dodijeljena zadaća osiguravanja stvaranja unutarnjeg tržišta koje karakterizira ukidanje prepreka slobodnom kretanju roba, osoba, usluga i kapitala između država članica.

               (2)

               Želja je Komisije identificirati sve pravne, regulatorne, administrativne i druge prepreke mobilnosti klijenata u pogledu bankovnih računa te dobiti savjete o rješavanju tih prepreka.

               (3)

               Bijelom knjigom o politici financijskih usluga 2005. – 2010. (1) predviđeno je osnivanje stručne skupine za mobilnost klijenata u pogledu bankovnih računa.

               (4)

               Ta se skupina mora sastojati od pojedinaca koji u području mobilnosti klijenata u pogledu bankovnih računa posjeduju stručno znanje.

               (5)

               Stoga se mora osnovati stručna skupina za mobilnost klijenata u pogledu bankovnih računa i moraju se detaljno razraditi njezin opis poslova i ustroj,

         DONIJELA JE SLJEDEĆU ODLUKU:
   Članak 1.
   Ovim Komisija osniva stručnu skupinu za mobilnost klijenata (2) u pogledu bankovnih računa, dalje u tekstu: „skupina”.
   Članak 2.
   Zadaća
   Zadaća ove skupine jest:

               —

               identificirati sve pravne, regulatorne, administrativne i druge prepreke mobilnosti klijenata u pogledu bankovnih računa. Ova bi skupina, posebno, trebala identificirati prepreke prekograničnom otvaranju bankovnog računa, kao i zamjeni banaka kako na domaćoj, tako i na prekograničnoj razini (npr. troškovi otvaranja, održavanja i zatvaranja bankovnog računa, troškovi izravne zamjene i sl.),

               —

               pružiti savjete Komisiji o načinu rješavanja identificiranih prepreka,

               —

               razmotriti osnovanost stvaranja opcionalnog standardnog bankovnog računa EU-a,

               —

               izdati izvješće u koje će unijeti svoje spoznaje i savjete.

         Članak 3.
   Sastav – imenovanje
   1.   Članove skupine imenuje Komisija birajući među stručnjacima koji posjeduju stručno znanje u području obuhvaćenim mandatom skupine na temelju:

               —

               prijedloga iz europskih ili nacionalnih udruženja koja zastupaju interese klijenata i industrije financijskih usluga, a koja su odgovorila na poziv za iskazivanje interesa,

               —

               odgovora pojedinaca s akademskim obrazovanjem, na poziv za iskazivanje interesa.

         2.   Skupina se sastoji od najviše 20 članova.
   3.   Primjenjuju se sljedeće odredbe:

               —

               članovi koje su predložila europska ili nacionalna udruženja koja zastupaju interese klijenata i industrije financijskih usluga imenuju se kao zastupnici interesnih strana,

               —

               članovi s akademskim obrazovanjem imenuju se u osobnom svojstvu,

               —

               mandat članova skupine započinje prvim sastankom skupine i završava izdavanjem izvješća, a najkasnije 1. svibnja 2007. Oni ostaju na dužnosti sve dok ih se ne zamijeni ili dok ne istekne njihov mandat,

               —

               članovi koji više nisu u stanju učinkovito pridonositi vijećanjima skupine, koji podnesu ostavku ili koji ne poštuju uvjete utvrđene prvom, drugom ili trećom alinejom ovog stavka ili članka 287. Ugovora o osnivanju Europske zajednice, mogu se zamijeniti za preostalo razdoblje njihova mandata,

               —

               imena članova objavit će se na internetskoj stranici Glavne uprave za unutarnje tržište i usluge. Imena članova prikupljaju se, obrađuju i objavljuju u skladu s odredbama Uredbe (EZ) br. 45/2001 o zaštiti pojedinaca u vezi s obradom osobnih podataka,

               —

               članovi imenovani u osobnom svojstvu svake godine potpisuju obvezu da će postupati u javnom interesu i izjavu o postojanju ili nepostojanju interesa koji bi mogao ugroziti njihovu objektivnost.

         Članak 4.
   Rad skupine
   1.   Skupinom predsjedava Komisija.
   2.   U suglasnosti s Komisijom mogu se osnovati podskupine s ciljem ispitivanja posebnih pitanja u okviru opisa posla koji utvrdi skupina. Te se skupine raspuštaju čim ispune svoje mandate.
   3.   Predsjednik može pozvati promatrače sa specifičnim stručnim znanjem u području neke točke dnevnog reda na sudjelovanje u vijećanjima skupine ili podskupina ako je to korisno i/ili potrebno.
   4.   Informacije dobivene tijekom sudjelovanja u vijećanjima skupine ili podskupina ne smiju se odavati ako se po mišljenju Komisije one odnose na povjerljive stvari.
   5.   Skupina i njezine podskupine obično se sastaju u uredima Komisije u skladu s postupcima i rokovima koje ona utvrdi. Komisija pruža usluge tajništva. Sastancima skupine i njezinih podskupina mogu prisustvovati druge zainteresirane službene osobe Komisije.
   6.   Skupina usvaja svoj poslovnik na temelju standardnog poslovnika koji je usvojila Komisija (3).
   7.   Komisija može na internetskoj stranici Glavne uprave za unutarnje tržište i usluge na izvornom jeziku na kojem je navedeni dokument sastavljen objaviti bilo kakav sažetak, zaključak ili djelomični zaključak ili radni dokument skupine.
   Članak 5.
   Troškovi sastanaka
   1.   Komisija nadoknađuje putne troškove i troškove dnevnica članovima i promatračima u vezi s aktivnostima skupine u skladu s odredbama koje su na snazi u Komisiji. Članovima se ne isplaćuje naknada za pružene usluge.
   2.   Troškovi sastanaka nadoknađuju se u granicama sredstava dodijeljenih predmetnom odjelu u sklopu godišnjeg postupka raspodjele sredstava.
   Članak 6.
   Stupanje na snagu
   Ova Odluka stupa na snagu na dan kad je Komisija donese. Ona se objavljuje u Službenom listu Europske unije.

      Sastavljeno u Bruxellesu 16. svibnja 2006.

            Za Komisiju

         Charlie McCREEVY

            Član Komisije

      (1)  COM(2005) 629 konačno.

      (2)  Za potrebe ove Odluke klijent se definira kao pojedinačni potrošač ili kao srednje ili malo poduzeće.

      (3)  Prilog III. dokumentu SEC(2005) 1004.


title: Odluka Vijeća 2014/486/ZVSP od 22. srpnja 2014. o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)

text:
               23.7.2014

               HR

               Službeni list Europske unije

               L 217/42

         ODLUKA VIJEĆA 2014/486/ZVSP
   od 22. srpnja 2014.
   o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak4. i članak 43. stavak2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 14. travnja 2014. izrazilo svoju spremnost za pomoć Ukrajini u području reforme sektora civilne sigurnosti, za potporu policiji i vladavini prava te razradu političkog okvira za pristup krizi u Ukrajini, ispitujući sve opcije, uključujući putem moguće misije zajedničke sigurnosne i obrambene politike (ZSOP).

               (2)

               Ministar vanjskih poslova Ukrajine poslao je 8. svibnja 2014. pismo Visokom predstavniku Unije za vanjske poslove i sigurnosnu politiku (VP) izražavajući zanimanje za pokretanje misije ZSOP-a u Ukrajini.

               (3)

               Vijeće je 12. svibnja 2014. podsjetilo na svoju spremnost u pomaganju Ukrajini u području reforme sektora civilne sigurnosti, pozdravilo je politički okvir za pristup krizi te je Europsku službu za vanjsko djelovanje (ESVD) zadužilo za pripremu koncepta upravljanja krizama za moguću civilnu misiju ZSOP-a. Vijeće je također naglasilo važnost koordinacije i komplementarnosti s Organizacijom za europsku sigurnost i suradnju (OESS) i ostalim međunarodnim akterima.

               (4)

               Vijeće je 23. lipnja 2014. odobrilo koncept upravljanja krizama u vezi s mogućim djelovanjem ZSOP-a kao podrške reformi sektora civilne sigurnosti.

               (5)

               Ministar vanjskih poslova Ukrajine poslao je 11. srpnja 2014. pismo VP-u prihvaćajući pokretanje misije ZSOP-a.

               (6)

               Misija EUAM Ukraine provodit će se u kontekstu stanja koje se može pogoršati i koje bi moglo ugroziti ostvarenje ciljeva vanjskog djelovanja Unije kako su određeni u članku 21. Ugovora o Europskoj uniji (UEU),

         DONIJELO JE OVU ODLUKU:
   Članak 1.
   Misija
   Unija provodi savjetodavnu misiju za reformu sektora civilne sigurnosti u Ukrajini (EUAM Ukraine) kako bi pomogla Ukrajini u području reforme sektora civilne sigurnosti, uključujući policiju i vladavinu prava.
   Članak 2.
   Mandat
   1.   Podupirući predanost Ukrajine reformi sektora sigurnosti, civilna misija ZSOP-a koja nema izvršne ovlasti upućuje i savjetuje relevantna ukrajinska tijela u razradi obnovljenih sigurnosnih strategija te u posljedičnoj provedbi odgovarajućih sveobuhvatnih i kohezivnih reformskih nastojanja kako bi se:

               —

               stvorio konceptualni okvir za planiranje i provedbu reformi koje za posljedicu imaju održive sigurnosne službe koje provode vladavinu prava, na način koji doprinosi jačanju njihovog legitimiteta te povećanju povjerenja javnosti, uz potpuno poštovanje ljudskih prava i u skladu s procesom ustavne reforme;

               —

               preustrojile i restrukturirale sigurnosne službe na način koji dozvoljava ponovnu uspostavu kontrole i odgovornosti nad njima.

         Kako bi se postigli ti ciljevi, misija EUAM Ukraine će djelovati u skladu s parametrima zadanima u konceptu upravljanja krizama koji je Vijeće odobrilo 23. lipnja 2014. i u dokumentima za operativno planiranje.
   2.   U okviru svojeg početnog mandata misija pomaže u sveobuhvatnom procesu planiranja reforme sektora civilne sigurnosti, podupirući brzu pripremu i provedbu mjera reforme.
   Članak 3.
   Zapovjedni lanac i struktura
   1.   Misija EUAM Ukraine ima jedinstveni zapovjedni lanac za operacije upravljanja krizama.
   2.   Misija EUAM Ukraine ima sjedište u Kijevu.
   3.   Struktura misije EUAM Ukraine u skladu je s njezinim dokumentima za planiranje.
   Članak 4.
   Planiranje i pokretanje misije EUAM Ukraine
   1.   Misija se pokreće odlukom Vijeća na datum koji preporuči zapovjednik civilne operacije misije EUAM Ukraine kada ona dosegne početnu operativnu sposobnost.
   2.   Zadaća prethodnice misije EUAM Ukraine jest logistička, infrastrukturna i sigurnosna priprema misije te pružanje elemenata potrebnih za pripremu dokumenata za operativno planiranje i druge ocjene utjecaja na proračun.
   Članak 5.
   Zapovjednik civilne operacije
   1.   Ravnatelj civilne sposobnosti planiranja i vođenja (CPCC) jest zapovjednik civilne operacije za misiju EUAM Ukraine. CPCC je na raspolaganju zapovjedniku civilne operacije za planiranje i vođenje misije EUAM Ukraine.
   2.   Zapovjednik civilne operacije zapovijeda misijom EUAM Ukraine i nadzire je, pod političkim nadzorom i strateškim vodstvom Političkog i sigurnosnog odbora (PSO) te pod općom nadležnošću VP-a.
   3.   S obzirom na vođenje operacija zapovjednik civilne operacije osigurava prikladnu i učinkovitu provedbu odluka Vijeća kao i odluka PSO-a, uključujući davanjem, prema potrebi, uputa voditelju misije te pružanjem savjeta i tehničke potpore voditelju misije.
   4.   Zapovjednik civilne operacije izvješćuje Vijeće putem VP-a.
   5.   Sveukupno upućeno osoblje ostaje pod punim zapovjedništvom nacionalnih tijela države koja ga upućuje u skladu s nacionalnim pravilima, dotične institucije Unije ili Europske službe za vanjsko djelovanje (ESVD). Navedena tijela prenose operativni nadzor nad svojim osobljem na zapovjednika civilne operacije.
   6.   Zapovjednik civilne operacije ima cjelokupnu odgovornost za osiguravanje pravilnog izvršenja obveze dužne pozornosti Unije.
   Članak 6.
   Voditelj misije
   1.   Voditelj misije odgovoran je za misiju EUAM Ukraine i izvršava zapovjedništvo i nadzor nad njom na terenu. Voditelj misije odgovara izravno zapovjedniku civilne operacije i djeluje u skladu s uputama koje mu on daje.
   2.   Voditelj misije predstavlja misiju EUAM Ukraine u njezinu području djelovanja. Voditelj misije može delegirati zadaće u vezi s upravljanjem osobljem i financijskim pitanjima članovima osoblja misije EUAM Ukraine za koje je u cijelosti odgovoran.
   3.   Voditelj misije izvršava administrativnu i logističku odgovornost nad misijom EUAM Ukraine, uključujući u vezi sa sredstvima, resursima i informacijama na raspolaganju misiji.
   4.   Voditelj misije odgovoran je za disciplinski nadzor nad osobljem. Disciplinske mjere nad upućenim osobljem provodi nacionalno tijelo u skladu s nacionalnim pravilima, dotična institucija Unije ili ESVD.
   Članak 7.
   Politički nadzor i strateško usmjeravanje
   1.   PSO, u okviru odgovornosti Vijeća i VP-a, izvršava politički nadzor i strateško usmjeravanje nad misijom EUAM Ukraine. Vijeće ovlašćuje PSO za donošenje odgovarajućih odluka u tu svrhu u skladu s člankom38. trećim stavkom UEU-a. To ovlaštenje osobito uključuje ovlasti imenovanja voditelja misije na prijedlog VP-a te izmjene koncepta operacija (CONOPS) i plana operacije (OPLAN). Vijeće je i dalje ovlašteno za odlučivanje o ciljevima i okončanju misije EUAM Ukraine.
   2.   PSO redovito izvješćuje Vijeće.
   3.   PSO redovito i prema potrebi prima od zapovjednika civilne operacije i voditelja misije izvješća o pitanjima iz područjâ odgovornosti svakog od njih.
   Članak 8.
   Osoblje
   1.   Misiju EUAM Ukraine čine ponajprije članovi osoblja koje upućuju države članice, institucije Unije ili ESVD. Svaka država članica, svaka institucija Unije i ESVD snose troškove povezane s osobljem koje upućuju, uključujući putne troškove do mjesta razmještaja i od njega, plaće, zdravstveno osiguranje i naknade, osim primjenjivih dnevnica.
   2.   Svaka država članica, svaka institucija Unije i ESVD odgovorni su za odgovore na sve zahtjeve povezane s upućivanjem, a koje podnese upućeni član osoblja ili koji se odnose na njega te za pokretanje postupaka protiv te osobe.
   3.   Misija EUAM Ukraine može također zaposliti međunarodno i lokalno osoblje na ugovornoj osnovi ako članovi osoblja koje su uputile države članice ne mogu obavljati potrebne funkcije. Iznimno, u opravdanim slučajevima, kada nije dostupan nijedan kvalificirani kandidat iz država članica, prema potrebi moguće je zaposliti na ugovornoj osnovi državljane trećih država sudionica.
   4.   Uvjeti zaposlenja te prava i obveze međunarodnog i lokalnog osoblja utvrđuju se u ugovorima koji se sklapaju između misije EUAM Ukraine i dotičnih članova osoblja.
   Članak 9.
   Status misije EUAM Ukraine i njezina osoblja
   Status misije EUAM Ukraine i njezina osoblja, uključujući, prema potrebi, povlastice, imunitete i druga jamstva potrebna za provedbu i neometano izvođenje misije EUAM Ukraine, predmet su sporazuma sklopljenog na temelju članka37. UEU-a i u skladu s postupkom utvrđenim u članku 218. Ugovora o funkcioniranju Europske unije.
   Članak 10.
   Sudjelovanje trećih država
   1.   Ne dovodeći u pitanje autonomiju Unije u donošenju odluka i njezin jedinstveni institucionalni okvir, treće države mogu biti pozvane da doprinesu misiji EUAM Ukraine, pod uvjetom da snose troškove osoblja koje upućuju, uključujući plaće, osiguranje protiv svih rizika, dnevnice i putne troškove do Ukrajine i iz nje te da doprinesu na odgovarajući način troškovima provedbe misije EUAM Ukraine.
   2.   Treće države koje doprinose misiji EUAM Ukraine imaju jednaka prava i obveze kao i države članice u pogledu svakodnevnog upravljanja misijom EUAM Ukraine.
   3.   Vijeće ovlašćuje PSO za donošenje odgovarajućih odluka koje se odnose na prihvaćanje predloženih doprinosa i za osnivanje Odbora doprinositelja.
   4.   Detaljni aranžmani u pogledu sudjelovanja trećih država predmet su sporazumâ sklopljenih u skladu s člankom 37. UEU-a. Kada Unija i treća država sklapaju ili su sklopile sporazum o utvrđivanju okvira sudjelovanja te treće države u misijama Unije za upravljanje krizama, odredbe tog sporazuma primjenjuju se u kontekstu misije EUAM Ukraine.
   Članak 11.
   Sigurnost
   1.   Zapovjednik civilne operacije upravlja planiranjem sigurnosnih mjera voditelja misije i osigurava njihovu primjerenu i učinkovitu provedbu od strane misije EUAM Ukraine u skladu s člankom 5.
   2.   Voditelj misije odgovoran je za sigurnost misije EUAM Ukraine i za osiguravanje usklađenosti s minimalnim sigurnosnim zahtjevima primjenjivima na misiju EUAM Ukraine, u skladu s politikom Unije o sigurnosti osoblja razmještenog izvan Unije u operativnom svojstvu na temelju glaveV. UEU-a.
   3.   Voditelju misije pomaže službenik za sigurnost misije, koji izvješćuje voditelja misije o svojim djelovanjima i održava bliski funkcionalni odnos s ESVD-om.
   4.   U pogledu sigurnosti osoblje misije EUAM Ukraine prolazi obvezno sigurnosno osposobljavanje, prilagođeno procijenjenoj razini opasnosti u zoni razmještanja. Osoblje također prolazi redovito ponavljanje osposobljavanja na terenu koje organizira službenik za sigurnost misije.
   5.   Voditelj misije osigurava zaštitu klasificiranih podataka EU-a u skladu s Odlukom Vijeća2013/488/EU (1).
   Članak 12.
   Sposobnost motrenja
   Za misiju EUAM Ukraine aktivira se sposobnost motrenja.
   Članak 13.
   Pravni aranžmani
   Misija EUAM Ukraine ima mogućnost nabavljati usluge i robu, sklapati ugovore i administrativne dogovore, zapošljavati osoblje, imati bankovne račune, stjecati imovinu i raspolagati njome i ispunjavati svoje obveze te biti stranka u pravnom postupku, u mjeri u kojoj je to potrebno za provedbu ove Odluke.
   Članak 14.
   Financijski aranžmani
   1.   Financijski referentni iznos namijenjen pokrivanju rashoda povezanih s misijom EUAM Ukraine do 30. studenoga 2014. iznosi 2 680 000 EUR. Vijeće odlučuje o financijskom referentnom iznosu za sljedeća razdoblja.
   2.   Svim se rashodima upravlja u skladu s pravilima i postupcima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovora o javnoj nabavi od strane misije EUAM Ukraine otvoreno je bez ograničenjâ. Osim toga, u odnosu na robu koju kupuje misija EUAM Ukraine ne primjenjuje se pravilo o podrijetlu. Podložno odobrenju Komisije, misija može s državama članicama, državom domaćinom, trećim državama sudionicama te ostalim međunarodnim akterima sklapati tehničke dogovore o nabavi opreme, usluga i prostora za misiju EUAM Ukraine.
   3.   Misija EUAM Ukraine odgovorna je za provedbu proračuna misije. U tu svrhu misija EUAM Ukraine potpisuje sporazum s Komisijom.
   4.   Ne dovodeći u pitanje odredbe o statusu misije EUAM Ukraine i njezina osoblja, misija EUAM Ukraine odgovorna je za sve zahtjeve i obveze koji proizlaze iz provedbe mandata, izuzev svih zahtjeva koja se odnose na tešku povredu dužnosti od strane voditelja misije za koje voditelj misije snosi odgovornost.
   5.   Provedba financijskih aranžmana ne dovodi u pitanje zapovjedni lanac predviđen u člancima4.,5. i6. te operativne potrebe misije EUAM Ukraine, uključujući kompatibilnost opreme i interoperabilnost njezinih timova.
   6.   Rashodi su prihvatljivi od datuma potpisivanja sporazuma iz stavka3.
   Članak 15.
   Projektna jedinica
   1.   Misija EUAM Ukraine ima projektnu jedinicu za utvrđivanje i provedbu projekata. Misija EUAM Ukraine prema potrebi olakšava provedbu projekata koje provode države članice i treće države u okviru njihove nadležnosti u područjima povezanima s misijom EUAM Ukraine i radi promicanja njezinih ciljeva te pruža savjete u vezi s tim projektima.
   2.   Podložno stavku3., misija EUAM Ukraine ovlaštena je zatražiti financijske doprinose država članica ili trećih država radi provedbe projekata koji na dosljedan način nadopunjuju druga djelovanja misije EUAM Ukraine ako je projekt:

               —

               predviđen u financijskom izvještaju koji se odnosi na ovu Odluku; ili

               —

               integriran tijekom mandata putem izmjene financijskog izvještaja na zahtjev voditelja misije.

         Misija EUAM Ukraine s tim državama sklapa aranžman kojim se osobito uređuju specifični načini postupanja sa svim pritužbama trećih strana u pogledu štete nastale zbog djelovanja ili propusta misije EUAM Ukraine prilikom upotrebe sredstava koja su te države stavile na raspolaganje. Ni Unija ni VP ni u kojem slučaju ne odgovaraju državama doprinositeljicama za djelovanja ili propuste misije EUAM Ukraine prilikom upotrebe sredstava koja su te države stavile na raspolaganje.
   3.   Financijski doprinosi trećih država projektnoj jedinici podliježu prihvaćanju od strane PSO-a.
   Članak 16.
   Usklađenost odgovora Unije i koordinacija
   1.   VP osigurava usklađenost provedbe ove Odluke s vanjskim djelovanjem Unije u cjelini.
   2.   Ne dovodeći u pitanje zapovjedni lanac, voditelj misije djeluje u bliskoj koordinaciji s delegacijom Unije u Ukrajini radi osiguravanja usklađenosti djelovanja Unija u Ukrajini. Bez uplitanja u zapovjedni lanac, voditelj delegacije u Kijevu daje političke smjernice na lokalnoj razini voditelju misije EUAM Ukraine. Voditelj misije EUAM Ukraine i voditelj delegacije u Kijevu prema potrebi provode savjetovanja.
   3.   Uspostavlja se suradnja između misije EUAM Ukraine i Misije pomoći Europske unije za granice u Republici Moldovi i Ukrajini (EUBAM Moldova/Ukraine).
   4.   Osim toga, kako bi se osiguralo učinkovito djelovanje, trebalo bi težiti sustavnoj suradnji, koordinaciji i komplementarnosti s aktivnostima drugih relevantnih međunarodnih partnera, a osobito OESS-a.
   Članak 17.
   Dostava informacija
   1.   Prema potrebi i u skladu s potrebama misije EUAM Ukraine, VP je ovlašten dostaviti trećim državama povezanima s ovom Odlukom klasificirane podatke EU-a do stupnja tajnosti „RESTREINT UE/EU RESTRICTED” koji su nastali za potrebe misije EUAM Ukraine, u skladu s Odlukom2013/488/EU.
   2.   U slučaju specifične i hitne operativne potrebe, VP je također ovlašten dostaviti državi domaćinu sve klasificirane podatke EU-a do stupnja tajnosti „RESTREINT UE/EU RESTRICTED” koji su nastali za potrebe misije EUAM Ukraine, u skladu s Odlukom 2013/488/EU. U tu svrhu sklapaju se aranžmani između VP-a i nadležnih tijela države domaćina.
   3.   VP je ovlašten dostaviti trećim državama povezanima s ovom Odlukom sve neklasificirane dokumente EU-a koji su povezani s raspravama Vijeća o misiji EUAM Ukraine i za koje vrijedi obveza čuvanja profesionalne tajne u skladu s člankom6. stavkom1. Poslovnika Vijeća (2).
   4.   VP može takva ovlaštenja, kao i sposobnost sklapanja aranžmana iz stavka2., delegirati službenicima ESVD-a, zapovjedniku civilne operacije i/ili voditelju misije u skladu s PrilogomVI. odjeljkomVII. Odluke2013/488/EU.
   Članak 18.
   Strateško preispitivanje
   Početni mandat misije EUAM Ukraine traje dvije godine. Strateško preispitivanje provodi se godinu dana od pokretanja misije.
   Članak 19.
   Stupanje na snagu i trajanje
   Ova Odluka stupa na snagu na dan donošenja.
   Primjenjuje se do kraja razdoblja od24 mjeseca koje počinje na dan pokretanja misije EUAM Ukraine.

      Sastavljeno u Bruxellesu 22. srpnja 2014.

            Za Vijeće

            Predsjednica

         C. ASHTON

      (1)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

      (2)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


title: 2006/964/EZ: Odluka Vijeća od 18. prosinca 2006. o sklapanju Sporazuma između Europske zajednice i Vlade Kanade o uspostavi okvira za suradnju u području visokog obrazovanja, strukovnog osposobljavanja i mladih

text:
               11/Sv. 121

               HR

               Službeni list Europske unije

               166

         32006D0964

               L 397/14

               SLUŽBENI LIST EUROPSKE UNIJE

         ODLUKA VIJEĆA
   od 18. prosinca 2006.
   o sklapanju Sporazuma između Europske zajednice i Vlade Kanade o uspostavi okvira za suradnju u području visokog obrazovanja, strukovnog osposobljavanja i mladih
   (2006/964/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 149. i 150., u vezi s prvom rečenicom prvog podstavka njegovog članka 300. stavka 2. i prvim podstavkom njegovog članka 300. stavka 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               Svojom je Odlukom od 24. listopada 2005. Vijeće ovlastilo Komisiju da pregovara s Vladom Kanade o Sporazumu o obnovi programa suradnje u području visokog obrazovanja, strukovnog osposobljavanja i mladih.

               (2)

               Komisija je u ime Zajednice dogovorila Sporazum s Vladom Kanade u skladu s direktivama iz Priloga toj Odluci.

               (3)

               Zajednica i Kanada očekuju uzajamnu korist od takve suradnje koja mora, sa strane Zajednice, biti dopuna bilateralnim programima između država članica i Kanade te osigurati europsku dodanu vrijednost.

               (4)

               Sporazum je u ime Zajednice potpisan 5. prosinca 2006., podložno njegovom kasnijem sklapanju.

               (5)

               Sporazum treba odobriti,

         ODLUČILO JE:
   Članak 1.
   1.   Ovim se u ime Zajednice odobrava Sporazum između Europske zajednice i Vlade Kanade o uspostavi okvira za suradnju u području visokog obrazovanja, strukovnog osposobljavanja i mladih.
   2.   Tekst Sporazuma priložen je ovoj Odluci.
   Članak 2.
   Izaslanstvo Europske zajednice u Zajedničkom odboru, kako je navedeno u članku 6. Sporazuma, sastoji se od predstavnika Komisije kojem pomaže predstavnik svake države članice.
   Članak 3.
   Predsjednik Vijeća ovim je ovlašten odrediti osobu ovlaštenu za izdavanje obavijesti kako je predviđeno člankom 12. stavkom 1. Sporazuma.

      Sastavljeno u Bruxellesu 18. prosinca 2006.

            Za Vijeće

            Predsjednik

         J.-E. ENESTAM


title: Odluka Vijeća (EU) 2015/2400 od 8. prosinca 2015. o sklapanju, u ime Europske unije, Protokola o izmjeni uz Sporazum između Europske zajednice i Švicarske Konfederacije o mjerama istovrijednim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju

text:
               19.12.2015

               HR

               Službeni list Europske unije

               L 333/10

         ODLUKA VIJEĆA (EU) 2015/2400
   od 8. prosinca 2015.
   o sklapanju, u ime Europske unije, Protokola o izmjeni uz Sporazum između Europske zajednice i Švicarske Konfederacije o mjerama istovrijednim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 115., u vezi s člankom 218. stavkom 6. točkom (b) i člankom 218. stavkom 8. drugim podstavkom,
   uzimajući u obzir prijedlog Europske komisije,
   uzimajući u obzir mišljenje Europskog parlamenta,
   budući da:

               (1)

               U skladu s Odlukom Vijeća (EU) 2015/860 (1), Protokol o izmjeni uz Sporazum između Europske zajednice i Švicarske Konfederacije o mjerama istovrijednim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju potpisan je 27. svibnja 2015., podložno njegovu naknadnom sklapanju.

               (2)

               Tekst Protokola o izmjeni koji je rezultat pregovora na odgovarajući način odražava smjernice za pregovore koje je izdalo Vijeće jer se njime Sporazum usklađuje s najnovijim kretanjima na međunarodnoj razini u pogledu automatske razmjene informacija, to jest s globalnim standardom za automatsku razmjenu informacija o financijskim računima u poreznim stvarima koji je razvila Organizacija za gospodarsku suradnju i razvoj (OECD). Unija, njezine države članice i Švicarska Konfederacija aktivno su sudjelovale u radu OECD-a. Tekst Sporazuma, kako je izmijenjen Protokolom o izmjeni, pravna je osnova za provedbu globalnog standarda u odnosima između Unije i Švicarske Konfederacije.

               (3)

               Protokol o izmjeni trebalo bi odobriti u ime Unije,

         DONIJELO JE OVU ODLUKU:
   Članak 1.
   Protokol o izmjeni uz Sporazum između Europske zajednice i Švicarske Konfederacije o mjerama istovrijednim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju odobrava se u ime Unije.
   Tekst Protokola o izmjeni priložen je ovoj Odluci.
   Članak 2.
   1.   Predsjednik Vijeća u ime Unije šalje obavijest predviđenu u članku 2. stavku 1. Protokola o izmjeni (2).
   2.   Komisija obavješćuje Švicarsku Konfederaciju i države članice o obavijestima koje su poslane u skladu s člankom 1. stavkom 1. točkom (d) Sporazuma između Europske unije i Švicarske Konfederacije o automatskoj razmjeni informacija o financijskim računima radi poboljšanja izvršavanja poreznih obveza na međunarodnoj razini kao što proizlazi iz Protokola o izmjeni.
   Članak 3.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 8. prosinca 2015.

            Za Vijeće

            Predsjednik

         P. GRAMEGNA

      (1)  Odluka Vijeća (EU) 2015/860 od 26. svibnja 2015. o potpisivanju, u ime Europske unije, Protokola o izmjeni uz Sporazum između Europske zajednice i Švicarske Konfederacije o mjerama istovrijednim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju (SL L 136, 3.6.2015., str. 5.).

      (2)  Datum stupanja na snagu Protokola o izmjeni objavit će Glavno tajništvo Vijeća u Službenom listu Europske unije.


title: Odluka br. 284/2010/EU Europskog parlamenta i Vijeća od 25. ožujka 2010. o izmjeni Odluke br. 1672/2006/EZ o osnivanju Programa Zajednice za zapošljavanje i društvenu solidarnost – Progress

text:
               05/Sv. 005

               HR

               Službeni list Europske unije

               304

         32010D0284

               L 087/6

               SLUŽBENI LIST EUROPSKE UNIJE

               25.03.2010.

      ODLUKA br. 284/2010/EU EUROPSKOG PARLAMENTA I VIJEĆA

   od 25. ožujka 2010.
   o izmjeni Odluke br. 1672/2006/EZ o osnivanju Programa Zajednice za zapošljavanje i društvenu solidarnost – Progress
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 19. stavak 2., članak 149. i članak 153. stavak 2. točku (a),
   uzimajući u obzir prijedlog Europske komisije,
   uzimajući u obzir mišljenje Europskoga gospodarskog i socijalnog odbora (1),
   uzimajući u obzir mišljenje Odbora regija (2),
   u skladu s redovnim zakonodavnim postupkom (3),
   budući da:

               (1)

               Komisija je 3. lipnja 2009. donijela komunikaciju pod naslovom „Zajednička obveza za zapošljavanje” s ciljem jačanja suradnje između Europske unije i država članica te između socijalnih partnera EU-a vezano uz tri ključna prioriteta: održavanje zaposlenosti, stvaranje radnih mjesta i poticanje mobilnosti; nadograđivanje znanja i vještina te usklađivanje s potrebama na tržištu rada; i povećanje pristupa zaposlenju.

               (2)

               Kako bi se nezaposlenim osobama dala mogućnost novog početka i kako bi se otvorio put do poduzetništva nekim najuskraćenijim skupinama u Europi, uključujući žene i mlade, Komisija je predložila novi europski mikrofinancijski instrument za zapošljavanje i socijalnu uključenost za razvoj mikropoduzeća i socijalne ekonomije u okviru skupne inicijative s međunarodnim financijskim institucijama, posebno skupinom Europske investicijske banke.

               (3)

               U skladu s Međuinstitucionalnim sporazumom od 17. svibnja 2006. između Europskog parlamenta, Vijeća i Komisije o proračunskoj disciplini i dobrom financijskom upravljanju (4), sredstva iz Programa Zajednice za zapošljavanje i društvenu solidarnost – Progress, uspostavljenog Odlukom br. 1672/2006/EZ Europskog parlamenta i Vijeća (5), treba preraspodijeliti za financiranje novog europskog mikrofinancijskog instrumenta za zapošljavanje i socijalnu uključenost – Progress, uspostavljenog Odlukom br. 283/2010/EU Europskog parlamenta i Vijeća (6).

               (4)

               Nakon razmatranja svih mogućnosti iznos od 60 milijuna EUR treba preraspodijeliti iz programa Progress u novi europski mikrofinancijski instrument.

               (5)

               Odluku br. 1672/2006/EZ treba izmijeniti na odgovarajući način,

         DONIJELI SU OVU ODLUKU:
   Članak 1.
   Članak 17. stavak 1. Odluke br. 1672/2006/EZ zamjenjuje se sljedećim:

      „1.   Financijska omotnica za provođenje djelatnosti Unije iz ove Odluke za razdoblje od 1. siječnja 2007. do 31. prosinca 2012. iznosi 683 250 000 EUR.”

   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 25. ožujka 2010.

            Za Europski parlament

            Predsjednik

         J. BUZEK

            Za Vijeće

            Predsjednik

         D. LÓPEZ GARRIDO

      (1)  SL C 318, 23.12.2009., str. 84.

      (2)  Mišljenje doneseno 7. listopada 2009. (još nije objavljeno u Službenom listu).

      (3)  Stajalište Europskog parlamenta od 11. veljače 2010. (još nije objavljeno u Službenom listu) i Odluka Vijeća od 8. ožujka 2010.

      (4)  SL C 139, 14.6.2006., str. 1.

      (5)  SL L 315, 15.11.2006., str. 1.

      (6)  SL L 87, 7.4.2010., str. 1.